**Olga Pollak-Polna** (rođena: ***Olga Pollak***) (Varaždin, 9. 4. 1869 - Hannover, Nacistička Njemačka, 13. 2. 1932), svojedobno jedna od najpopularnijih i najuglednijih varaždinskih pjevačica, na koju je javno sjećanje vremenom izblijedilo.

Biografija
----------

Olga Pollak-Polna je rođena 9. 4. 1869 godine u Varaždinu u imućnoj židovskoj porodici Ignaca i Rozine Pollak. U rodnom gradu polazila je osnovnu i višu djevojačku školu, učeći još kao djevojčica glasovir i pjevanje u glazbenoj školi kod profesora Antuna Stöhra. Bila je izrazito nadarena pjevačica, a svoje je prve pjevačke uspjehe zabilježila na dobrotvornom koncertu održanom 1. 7. 1882 godine u Varaždinu. Imala je samo 13 godina, a nastupila je svirajući glasovir, da bi zatim otpjevala i dvije pjesme. Godinu dana kasnije ponovno je nastupila u Varaždinu s velikim uspjehom otpjevavši "Vir" Ivana pl. Zajca. Na nagovor gradskog kapelnika Ivana Ernesta Christopha i profesora Stöhra, Ignac Pollak je poslao svoju kćerku na Konzervatorij u Beču, na daljnji pjevački studij. Nakon završetka studija, Olga je ubrzo bila angažirana u Leipzigu, a zatim u hamburškoj operi Stadttheater. Ondje je prvi put nastupala 1890, a do 1893 je postigla zapažene uspjehe. Zbog izbijanja pogubne epidemije kolere, Olga je bila primorana napustiti Hamburg za Hannover. U Kraljevskom teatru u to je vrijeme intendant bio Lepel Gnitz koji je odmah angažirao Olgu kao opernu subretu, a dobila je i skromni stan u Theaterstrasse 15. Olga je bila model glasovitom njemačkom kiparu i slikaru Bernhardu Hoetgeru. Nastala skulptura godinama je bila u obiteljskoj zbirci Pollakovih, ali je nedavno prodana na aukciji u Hrvatskoj i sada krasi jednu privatnu kolekciju. Olgina blistava karijera operne pjevačice je bila prekinuta već u 30 godini njezina života, kada se udala za Heinricha Tramma, direktora, a zatim naddirektora Hannovera. Taj drugi Trammov brak u krugovima lokalnih aristokrata je ispočetka bio ocjenjivan skandaloznim. Olga je 1900 godine, kao prva dama Hannovera, osnovala fond i utemeljila Klub žena (*Frauen-klub*) koji ubrzo s novim komitetom kojem je bila na čelu, počeo okupljati umjetnike te znamenite i viđene ljude Hannovera. Olga je klubu osigurala korištenje svih prostora u bivšoj rezidenciji svojeg supruga. Raskošno ih je opremila, a zatim organizirala dobrotvorne priredbe, čajanke, literarne večeri, koncerte i druge kulturne spektakle, u dvorani koja je primala i 5.000 ljudi. Zapravo, Olgina intencija je bila da klub okuplja neudate žene i udovice, ali je ubrzo postao okupljalište svim damama, pa i onim iz drugih gradova. Olga se nikada nije sramila rodnog grada i činjenice da dolazi iz provincije, a jedan od najposjećenijih događaja na njezinim okupljanjima bilo je fašničko druženje. Sačuvan je detaljan opis jedne takve maškarade iz 1909 godine koja je obilovala skečevima i glazbeno-scenskim nastupima. Olga je u takvim prigodama povremeno pjevala za publiku, da bi kasnijih godina potpuno prestala. Heinrich Tramm iz prvog je braka imao kćerku, a Olga mu je rodila još dva sina. Na žalost nakon suprugove smrti, 13. 3. 1932 godine, Olga se potpuno povukla iz javnog života. Surađivala je na pripremi suprugove biografije "*Heinrich Tramm - Stadtdirektor von Hannover 1854 - 1932. Ein Lebensbild*". Dolaskom Nacista na vlast u Njemačkoj Olgin život se promijenio na gore. Progonjena od nacista, obolila je duševno i tjelesno te je preminula gotovo potpuno zaboravljena 12. 9. 1936 godine u Hannoveru. Olga se do kraja života brinula i borila za sinove, no najmlađi sin Oskar Tramm (*rođen 1902 godine*) je ubijen 1943 godine u nacističkom zatvoru Berlin-Plötzensee.

Literatura
----------

* Kraus, Ognjen (1998). *Dva stoljeća povijesti i kulture Židova u Zagrebu i Hrvatskoj.*, Zagreb: Židovska općina Zagreb. ISBN 953-96836-2-9
* Lončarić, Magdalena (2003). *Tragom židovske povijesti i kulture u Varaždinu*, Varaždin: Gradski muzej Varaždin. ISBN 953-6775-49-2